“É ngɔn nyí, yayi mína bɔ é ngɔn osú, ngɔn mətádí mə́ ḿbú. 3Kadán bɔ́n bə́ Ísraɛ̂l bíbūg bī nâ: é ngɔn nyí é tádi məlú áwôm mod ósə̄ á dzəŋ mǎn ńtómbá, ású ndá bod ai ayóm díe. 4Ngə́ bod bə́ nə abɔ́d, tsíd kábad abuí, bə́ lóege é bod bə́ nə́ ai bɔ́ ókǎŋ, é táŋ yāyəan, nə́ bə́sə̄ bə́ dī é kábad nyí. 5Mǎn étɔŋ kábad tě a yəan bɔ̌ təge ai atǎ, a tɔá ńnōm, a tɔá fə m̀bú ḿbɔ̄g, mǎn ńtómbá, ngə́ mān ékə́lá kig. 6Myǎyi nyé nyie a kələ kwí ámōs awômǒ yā é ngɔn nyí, eyɔ̌ŋ tē bɔ́n bə́ Ísraɛ̂l bə́sə̄ báyi tsíg kábad ngǒngógə́le. 7Báyi nɔ̌ŋ məkǐ mə́ kábad tě, bə́ ngakə báwɔ́bɔ̄ mɔ́ á mīḿbɛ́, é ndá báyi dzɔ dí. 8Alú tē, báyi dí é tsíd nyi mim̀kpə́l, ai bə́ḿbāŋála bá ndzí kig vús, ai bílɔ́g bí nə́ áyol. 9Tə myǎdí dzɔ̄ nyumán ngə́ á ḿfyāŋ kig, mǐ dzâ dzɔ̌ hə mim̀kpə́l, ai ǹló ósə, ai mim̀byɛ̌ mísə, ai byə́m bísə̄ yā ábum. 10Tə myǎnyie ekǎ; ngə́ tsíd ē lígi, mǐ mān dzɔ dígī á ndóan, kíkídígi. 11Myǎyi dí, ǹkɔ̌l ângə́də́g, biyábág á məkǒl, ǹtúm á mɔ́; mǐ dzâ avól, amú a nə Páska Ǹtondôbə, . 12Mayi lod á ńnam Égîptɛn ai alú ásə, makə mawé é dzóm ésə̄ é nə̄ ńtōl á ńnam, tɔ á bod, tɔ á bīyə́m; ńdɔ̄ fə mǎyi lə́də̄ bəzambá yā Égîptɛn nâ mǎ mātsíg mə̄dzó yā sí ndon, ma Ǹtondôbə.